# MUZEJ GRADA ZAGREBA

# ZAGREB, OPATIČKA ULICA 20

# BILJEŠKE UZ FINANCIJSKO IZVJEŠĆE ZA

# RAZDOBLJE OD 1. SIJEČNJA DO 31. PROSINCA 2023.GODINE

U razdoblju siječanj-prosinac 2023. godine Muzej grada Zagreba je osim redovne djelatnosti realizirao i druge programe i akcije:

* Od 27. listopada 2022.do 30. ožujka 2023., u Muzeju grada Zagreba bila je otvorena izložba ZG POTRES. HALO 193, pripremana u suradnji s Javnom vatrogasnom postrojbom Zagreb.

Izložbu smo realizirali dvije godine nakon potresa koji su se 2020. dogodili u Zagrebu i na Banovini. Ta dva potresa nanijeli su neprocjenjive štete gradu i njegovim stanovnicima. Dokumentirani zagrebački potres 1880. godine te njegovo prvo izvješće o stradalim zgradama i poginulim osobama gotovo je identično potresu 2020. godine. Zgrade koje su stradale 1880. stradale su i 2020. godine. Usporedba ta dva potresa dala bi nam podatke koji su važni za daljnje shvaćanje i prihvaćanje da živimo u seizmološki aktivnom području i da postoji mogućnost ponovnog potresa.

Javna vatrogasna postrojba Zagreb izložbu je obogatila video materijalom, fotografijama iz prve (amaterske) ruke i snimkama dronova. Izložili smo i osobne i javne predmete sa zgrada te odjeću i obuću a izložbu smo upotpunili svjedočanstvima, pozivima vatrogascima i podacima kao što su 3D prikaz stradanja Zagreba.

* Od 15. prosinca 2022. do 19. ožujka 2023., u MGZ-u je bila otvorena izložba ***Ivan Standl – Zagrebački fotograf***, autorskog tima: Dubravka Stančec (MGZ), Ivana Gržina (HAZU) i Dunja Nekić (MUO).

Muzej grada Zagreba u partnerstvu s Hrvatskom akademijom znanosti i umjetnosti i Muzejom za umjetnost i obrt, u povodu 190. obljetnice Standlova rođenja i 125. obljetnice smrti, pripremio je prvu monografsku izložbu ovoga majstora fotografije koji je u našoj sredini stekao zasluge zbog dugovječnosti djelovanja, kompleksna opusa i mnogih nagrada. Njegova žanrovska svestranost odredila je koncepciju izložbe koja u četirima tematskim cjelinama okuplja najreprezentativniju građu iz renomiranih lokalnih zbirki i nastoji pokazati zašto ga je Gjuro Szabo, davnašnji ravnatelj ovoga muzeja, prozvao „nenadkriljenim zagrebačkim fotografom“.

* ***P...Kao Potres*** – radionice za djecu u sklopu izložbe ZG POTRES. HALO 193 održane su subotama, 14. siječnja i 11. veljače. Nakon kraćeg obilaska izložbe, djeca su na radionici spoznala kako je građena Zemlja, odgovoreno je na pitanje što uzrokuje podrhtavanje tla te su na kraju izrađivali svoj seizmograf. Vodstvo i radionica bili su namijenjeni djeci nižih razreda osnovne škole. Održani su pod vodstvom muzejskih pedagoginja iz Muzeja Grada Zagreba i Hrvatskoga prirodoslovnog muzeja.
* U sklopu izložbe ZG POTRES. HALO 193, 19. siječnja 2023., u MGZ-u je održano predavanje Tihomira Marjanca (ProGEO -Hrvatska) **Zašto se Zemlja trese?** U predavanju je prikazana građa Zemlje i njena površine s naglaskom na kretanje tektonskih ploča. Prikazani su video zapisi eksperimenata koji prikazuju nastanak seizmogenih rasjeda, a ukratko su prikazani i učinci potresa na građevine.
* U sklopu aktualne izložbe Ivan Standl – zagrebački fotograf, u MGZ-u je održano predavanje Potres kao čimbenik razvoja: obnova i izgradnja Zagreba nakon potresa od 9. studenoga 1880., koje je, 16. siječnja 2023. u 13 sati, u Muzeju grada Zagreba održao dr. sc. Dragan Damjanović, red. prof. (Filozofski fakultet Sveučilišta u Zagrebu, Odsjek za povijest umjetnosti).
* Muzej grada Zagreba i ove je godine domaćin izložbe fotografija učenika osnovnih škola **Dječji fotosalon** u partnerstvu s Centrom za kulturu i informacije Maksimir. Natječaj Dječji fotosalon, nekadašnja Fotografija i mladi, okupio je učenike od četvrtog do osmog razreda osnovnih škola. Ovogodišnja tema bila je Otpad tj., otpad koji nije smeće i koji je svojom prenamjenom dobio novu svrhu. Izložba je održana od 17. do 31. siječnja 2023.
* Muzej grada Zagreba već šesnaestu godinu zaredom svojim je programom sudjelovao u **Noći muzeja**, održanoj 27. siječnja od 18 do 01 sat, a ovogodišnja tema bila je **Muzeji su važni!** Uz razgled stalnog postava Muzeja, posjetitelji su mogli pogledati dvije izložbe, ZG POTRES. HALO 193, te Ivan Standl – zagrebački fotograf.

Tijekom Noći muzeja kustosice, autorice izložbe Ivan Standl – zagrebački fotograf Ivana Gržina (HAZU) i Dubravka Stančev (MGZ) održale su **stručna vodstva izložbom.**

U sklopu izložbe Ivan Standl – zagrebački fotograf, za najmlađe posjetitelje organizirali smo **tri kreativne radionice Moj fotosalon**. Radionice su bile namijenjene djeci od 7 do 12 godina. Po uzoru na fotosalone u kakvima je radio slavni fotograf Ivan Standl, sudionici radionica izrađivali su pozadine fotosalona na različite teme, na primjer sa motivima vizura staroga Zagreba. Zajednički rad sudionika sve tri radionice, nakon treće radionice, izložili smo u predvorju gdje su se posjetitelji mogli fotografirati kao što je to nekoć bilo moguće u starim fotosalonima 19. stoljeća.

* Edukativne radionice ***Denari, floreni, penezi – banska kovnica i novac na Gradecu***, u MGZ-u održane 24. i 26. siječnja. Sudionici su upoznali novac kojim su se nekoć koristili stanovnici Gradeca i okolice. Na edukativnim radionicama o prvim valutama i kovnici novca na Gradecu sudionici su saznali kako se nekada izrađivao novac, kolika je bila njegova vrijednost, koje vrste novca su postojale, kako je novac izgledao te koje valute su bile u opticaju. Radionica je bila namijenjena učenicima osnovnih i srednjih škola.
* U organizaciji Gradskog muzeja Vukovar, Muzeja grada Zagreba i Hrvatskog muzeja turizma u petak, 27. siječnja, u Noći muzeja, u povodu stote obljetnice rođenja Ive Robića (28. siječnja 1923.), u galeriji Oranžerija Gradskog muzeja Vukovar, u dvorcu Eltz, otvorena je izložba **Zauvijek Mr. Morgen – Ivo Robić**. Izložba je bila otvorena do 27. veljače 2023.
* U sklopu aktualne izložbe ***Ivan Standl – zagrebački fotograf***, u MGZ-u je 7. veljače održano predavanje o starim fotografskim tehnikama i prezentaciji tehnike mokri kolodij – tintipija, koje je održao fotograf i osnivač Centra za stare fotografske procese, Miroslav Arbutina - Arbe.
* Muzej grada Zagreba i Centar za kulturu i informacije Maksimir u suradnji sa zagrebačkim osnovnim školama i ove godine priređuju, već tradicionalnu, izložbu iz ciklusa **Maske**, koji se od 2000. godine održava u Muzeju grada Zagreba. Izložba je bila održana od 7. do 26. veljače.
Ovogodišnja tema, **Moja budućnost**, predložena je zbog brojnih izazova s kojima smo se prošlih godina suočavali; pandemija, potres, rat u Ukrajini, klimatske promjene ...

Ovim dugogodišnjim programom, kao i svake godine, želja i cilj su nam na zanimljiv i pristupačan način potaknuti dječju kreativnost kroz upoznavanje povijesti i tradicije obilježavanja fašnika i pokladnih običaja.

* U sklopu izložbe [Ivan Standl – zagrebački fotograf](https://www.mgz.hr/hr/izlozbe/izlozba/otvorenje-izlozbe-ivan-standl---zagreba%C4%8Dki-fotograf%2C3500.html), u MGZ-u je, 16. veljače, održano predavanje **Portret kao izraz moći**. Predavanje je održala koautorica izložbe, Dunja Nekić, viša kustosica u Muzeju za umjetnosti u obrt.
* Muzej grada Zagreba, nakon tri godine pause, priredio je edukativnu manifestaciju **Žive slike**. Riječ je o programu koji Muzej organizira od 2000. godine u zadnjem vikendu fašnika, po uzoru na slična događanja koja su u gradu priređivana krajem 19. stoljeća. Ovogodišnje Žive slike održane su 18. i 19. veljače.

Program se temelji na konceptu *oživljene povijesti* (eng. living history). Djelatnici, vanjski suradnici i prijatelji Muzeja u prostoru stalnog postava u prvom licu tumače prošlost Zagreba, odjeveni u vjerodostojne povijesne kostime izrađene prema predlošcima s portreta i fotografija iz muzejskog fundusa. Među ostalima, u stalnom postavu Muzeja s posjetiteljima razgovaraju i povijesne događaje tumače kralj Bela IV., prvi zagrebački biskup Duh, Crna kraljica Barbara Celjska, gradski sudac Adam Balogh, barunica Ana Marija Rauch, izumitelj Slavoljub Penkala, subreta u kabareu Micika Žličar, krojačica Žuži Jelinek i brojni drugi likovi. Povodom stote obljetnice rođenja našeg poznatog glazbenog izvođača, ove godine posjetiteljima će se "obratiti" Ivo Robić. Tu su i likovi iz animiranih filmova, profesor Baltazar i Crvenkapica (prvi domaći animirani film u boji).

Uz stalne likove na Živim slikama, svake godine uvodimo nove likove i povijesne događaje. Ove godine prvi put u stalnom postavu s posjetiteljima će komunicirati vođa seljačke bune Matija Gubec, velikaš Franjo Tahy, Crni Džek iz kultne serije TV Zagreba Smogovci, dizajnerica i umjetnica Otti Berger te prva vozačica automobila Alma pl. Balley.

Tijekom godina održavanja, Žive slike profilirale su se u specifično stručno vodstvo kroz stalni postav i aktualnu muzejsku izložbu. U prostoru aktualne izložbe Ivan Standl – zagrebački fotograf posjetitelji su upoznali Ivana i Klementinu Standl te majstora koji je pomagao u obnovi grada nakon potresa 1880. godine.

* U nedjelju, 5. ožujka 2023., navršilo se 100 godina od smrti Dore Pejačević, hrvatske skladateljice sa samoga početka 20 stoljeća. Njezin izniman lik, kao i tragična, prerana smrt u dobi od 37 godina potaknuli su Dawida Runtza, šefa dirigenta Zagrebačke filharmonije i cijelu Zagrebačku filharmoniju da petodnevni [**Festival Dora Pejačević**](https://www.zgf.hr/hr/novosti/program-festivala-dora-pejacevic-1-5-ozujka-2023/?fbclid=IwAR2KW6hOzBUzMdg7x7JMs9SXUJMQEWstBLQw4EDajLjp2bytS_RCUhGsRQc) posvete njezinom djelu na način da umreže brojne zagrebačke kulturne institucije, kako bi posjetitelji mogli upoznati ovu posebnu ženu iz svih aspekata njezinoga života i stvaranja.

Započevši od srijede, 1. ožujka prije podne, Zagrepčani su imali priliku prisustvovati raznolikim događanjima – počevši od otvorenja Festivala i izložbe **Dora – Zapis na brezovoj kori** u Muzeju grada Zagreba, te neposredno nakon toga, klavirskom recitalu u susjednoj, reprezentativnoj Preporodnoj dvorani, a u izvedbi njemačke pijanistice Kyre Steckeweh, iznimno zaslužne za promociju skladbi Dore Pejačević u Njemačkoj i daleko izvan njenih granica.

Dora Pejačević, umjetnica, skladateljica, izniman senzibilitet otrgnut od zaborava stvalačkim opusom, njenom glazbenom ostavštinom. Na izložbi **Dora – Zapis na brezovoj kori** u Muzeju grada Zagreba predstavili smo memorijabilije koje daju uvid u njezin privatni i profesionalni život i svaralaštvo.

[**Festival Dora Pejačević**](https://www.zgf.hr/hr/novosti/program-festivala-dora-pejacevic-1-5-ozujka-2023/?fbclid=IwAR2KW6hOzBUzMdg7x7JMs9SXUJMQEWstBLQw4EDajLjp2bytS_RCUhGsRQc) trajao je od 1. do 5. ožujka 2023. Na najljepšim lokacijama u gradu – od Muzeja grada Zagreba i Preporodne dvorane na Griču, Muzičke akademije, Muzeja suvremene umjetnosti, Knjižnice HAZU na Strossmayerovom trgu, pa do Koncertne dvorane Vatroslava Lisinskog i Hrvatskog narodnog kazališta, Zagrepčani i gosti imali su privilegiju upoznati iz najrazličitijih uglova iznimnu osobnost i kreativnost prve međunarodno poznate hrvatske skladateljice, kozmopolitkinje filozofskih razmišljanja i velike humanistice, kontese Dore Pejačević.

* U sklopu aktualne izložbe [***Ivan Standl – zagrebački fotograf***](https://www.mgz.hr/hr/izlozbe/izlozba/otvorenje-izlozbe-ivan-standl---zagreba%C4%8Dki-fotograf%2C3500.html), u MGZ-u je 7. ožujka održano predavanje **Ivan Standl, 'nenadkriljeni zagrebački fotograf' – prva četiri desetljeća (1832. – 1872.)**. Predavanje je održao dr. sc. Hrvoje Gržina, arhivski savjetnik i pročelnik Središnjeg fotolaboratorija Hrvatskog državnog arhiva.
* Povodom obilježavanja **Međunarodnog dana žena**, predsjednik Republike Hrvatske, gospodin Zoran Milanović, u srijedu, 8. ožujka 2023., posjetio je Muzej grada Zagreba. U društvu ravnateljice Muzeja, dr. sc. Aleksandre Berberih Slana, autorice Marine Perice Krapljanov i muzikologinje Koraljke Kos, predsjednik je razgledao izložbu Dora – Zapis na brezovoj kori.
* Na radionici **Uloga žene na plakatu**, u MGZ-u održanoj 18. ožujka, sudionici su doznali zanimljivosti o povijesnom razvoju korištenja ženskog lika za slanje različitih propagandnih poruka. Nakon kratkoga uvodnog predavanja, samostalno su izradili plakat u mješovitoj tehnici karton tiska i kolaža na temu uloga žene na plakatu. Radionica je bila namijenjena osobama od 15 godina naviše.
* U subotu, 18. ožujka 2023., u Muzeju grada Zagreba održana je prva **Treća subota**, prva u nizu edukativno-društvenih aktivnosti namijenjenih studentima i mladima. Ovim programom, koji će biti održavan svake treće subote u mjesecu, Muzej svoje zbirke i aktivnosti nastoji približiti mladima.

U suradnji s Muzejom, program osmišljavaju dvije studentice muzeologije, Marija Jurić i Sara Stermšek, a zamišljen je tako da se svake treće subote u prostorijama Muzeja održi tematsko vodstvo, predavanje ili radionica, popraćena različitim društvenim aktivnostima, poput pub kvizova, društvenih igara ili pravih zabava. Na dane Treće subote, ulaz je studentima besplatan, a mogu očekivati naučiti nešto novo i zanimljivo te se dobro zabaviti!

Tema prve Treće subote bila je **Zašto me diraš?*– „statue rubbing“ i Marija Jurić Zagorka*.**

*Statue rubbing* čin je dodirivanja dijela javne skulpture u sklopu praznovjerja da takav čin donosi sreću, ostvaruje materijalne i duhovne želje, ili pak osigurava povratak u grad. Neki od poznatih primjera ove prakse su: dodirivanje palca Grgura Ninskog u Splitu, ljubljenje ili trljanje desnog stopala sv. Petra u Vatikanu, ali i dodirivanje testisa Bika s Wall Streeta.

Iako su skulpture žena manje zastupljene u javnom prostoru i one mogu postati predmetom *statue rubbing-a*. Neki vjeruju da dodirivanje grudi skulpture Molly Malone u Dublinu i pjevačice Dalide u Parizu donosi sreću, a dodirivanje grudi Shakespearove Julije u Veroni donosi sreću u ljubavi.

Praksom dodirivanja grudi pokušalo se obogatiti i hrvatsku turističku ponudu. Ni manje ni više nego grudima Marije Jurić Zagorke – prve hrvatske novinarke, feministice, književnice i aktivistice. *Nova tradicija* pretpostavlja da bi svaki turist u Zagrebu trebao primiti grudi skulpture Marije Jurić Zagorke u Tkalčićevoj ulici, zatvoriti oči i zaželjeti želju koja će se, navodno, ostvariti.

Marija Jurić Zagorka žena je koja iz Mađarske vlakom bježi od muža koji joj prijeti zatvaranjem u mentalnu ustanovu, stoji iza pokretanja prvog ženskog sindikata u Hrvatskoj, organiziranja prvih ženskih demonstracija u Zagrebu 1903. godine. Čak ni zatvorsku kaznu nije mogla odslužiti *ravnopravno* te biva smještena u prostoriju s metlama u zatvoru u Petrinjskoj ulici na 10 dana budući da ne postoji zatvor za žene političke zatvorenice.

Zamišljate li Zagorku i dalje kao ženu koja s kišobranom lagodno šeta Tkalčićevom?

Postoji li razlika kod *statue rubbing-a* javnih skulptura žena i muškaraca? Do koje je mjere autor javne skulpture iskrivio kolektivnu percepciju nevjernim prikazivanjem lika Marije Jurić Zagorke? Čime je još Zagorka zadužila hrvatsko društvo? Zašto je mizoginija zastupljena u javnom prostoru? O tim i još mnogim pitanjima raspravljano je na predavanju održanom 18. ožujka.

* Muzej grada Zagreba i ove je godine, od 15. do 19. ožujka, sudjelovao na **Festivalu svjetla** u organizaciji Turističke zajednice grada Zagreba! U dvorištu MGZ-a posjetitelji su mogli pogledati svjetlosnu atrakciju Lumia, umjetnost stvorenu svjetlom. Ova zanimljiva instalacija svojim fraktalima stvarala je različite oblike koji su se neprekidno izmjenjivali u boji i izgledu.
* Muzej grada Zagreba dio je međuinstitucionalnog projekta **Buna/Upor/Revolt**, kojim se obilježava 450. obljetnica Seljačke bune. U projektu sudjeluju Muzej seljačkih buna, Galerija Božidar Jakac, Kostanjevica na Krki, Kulturni dom Krško, Posavski muzej Brežice, Muzej Brdovec i Muzej grada Zagreba. Svaki muzej u projektu sudjeluje raznovrsnim programom izložbi, stručnih predavanja, edukativnih radionica i drugih sadržaja. U Muzeju grada Zagreba, 18. travnja 2023., mr. sc. Branko Čičko održao je predavanje **Seljački križarski rat 1573. – Stara tema, novi pogledi**. Predavač se osvrnuo na neka pitanja i teme u vezi sa Seljačkom bunom, a na koja se historiografija dosad uopće nije osvrtala, ponekad i namjerno, ukazao na probleme u vezi interpretacijom povijesnih izvora te ponudio neke odgovore i nove poglede na ovaj događaj temeljene i na vlastitom istraživanju povijesne građe o Seljačkoj buni.
* **Ususret proljeću - radionica izrade cvjetne slike** u MGZ-u je održana 25. ožujka. Radionicu, namijenjenu osobama od 15 godina naviše, vodila je Martina Knapić Horvat, nasljednica najstarijeg zagrebačkog obiteljskog cvjećarskog obrta Herzmansky.
* Urbana oprema dio je života svakoga grada, no pri planiranjima revitalizacije baštine na nju se prečesto zaboravlja. Međutim, s vremena na vrijeme, potpuno nasumično, naizgled malo naslijeđe poprima veliko značenje. Facebook-stranice koje sadrže uspomene na stari Zagreb otkrivaju nam koliko uspomena kriju tek naizgled nevažna mjesta kao što su kiosk, telefonska govornica, klupa u parku. Lokalna zajednica ima pravo suodlučivanja o baštini svoga grada, zbog čega si je Muzej grada Zagreba zadao **zadatak revitalizacije** **Kioska na uglu Klaićeve ulice i Trga Republike Hrvatske**. Uprava Muzeja od vlasnika, iNovina, 17. ožujka preuzela je ključeve kioska, čime je i službeno završen proces njegova preuzimanja na upravljanje.

Vijest o preuzimanju kioska objavili smo na našoj Facebook-stranici, istovremeno zamolivši sugrađane da s nama podijele svoje ideje o njegovoj budućoj namjeni i sadržajima. Dojmili su nas se njihov sjajan odaziv i pozitivne reakcije. Ideja je puno, a nakon što ih pregledamo i analiziramo, napravit ćemo konačan plan programa. Trenutno radimo na obnovi kioska kako bi ponovno zablistao i postao ponos našeg grada.

* U sklopu **Radioničkog vikenda – izradi svoju pisanicu**, u MGZ-u održanog 1. i 2. travnja, održane su dvije radionice: *Radionica izrade tradicionalnih*pisankyv pod vodstvom članova Etnografske sekcije Ukrajinske zajednice Grada Zagreba održana je 1. travnja, a radionica *Pisanice i cvijeće od krep papira*, pod vodstvom članova udruge Magda i Luisa iz Madžareva, održana je 2. travnja. Radionice su bile besplatne i namijenjene svim zainteresiranim građanima.
* Ususret Uskrsu, u Muzeju grada Zagreba otvorili smo malu izložbu tradicionalnih ukrajinskih pisankyv. Posjetitelji Muzeja mogli su je razgledati od 1. do 16. travnja. Autorica izložbe, Tatjana Šagadin, voditeljica je Etnografske sekcije Ukrajinske zajednice Grada Zagreba.  Dio izloženih pisanica vlasništvo su autorice, a dio je u vlasništvu gospodina Borisa Graljuka, sakupljača ukrajinskih pisanica.

Održali smo i kreativnu radionicu izrade tradicionalnih pisankyv, pod vodstvom članova Etnografske sekcije Ukrajinske zajednice Grada Zagreba. Voditeljica radionice, Lyudmila Voloshyina, na izložbi je izložila nekoliko pisanica koje je napravila u Zagrebu. Ostale izložene pisanice nastale su u Ukrajini.

* U Pomorskom muzej *Sergej Mašera*, svi posjetitelji Pirana, od 5. travnja do 28. svibnja 2023. godine mogli su pogledati gostujuću arheološku izložbu Muzeja grada Zagreba ***Zagreb in spe / Mali predmeti – velike priče* • *Zagreb in spe / Small Items – Great Stories* • *Zagreb in spe / Majhni predmeti – velike zgodbe* • *Zagabria in spe / Piccoli oggetti – grandi racconti.***

Izložba je prilagođena dvojezičnom području slovenskoga Primorja pa je stoga bila izvedena u 4 jezične varijante - sve su izložbene legende na hrvatskom, engleskom, slovenskom i talijanskom jeziku! Uz to izložbu su pratile i legende na slovenskom znakovnom jeziku te slovenskom Brailleovom pismu!

Muzej grada Zagreba i Pomorski muzej *Sergej Mašera* iz Pirana već niz godina rade na prilagodbi stalnog postava osobama s invaliditetom i oba su muzeja prepoznata kao mjesta otvorena za sve društvene skupine, koji surađuju s različitim udrugama i potiču dostupnost osobama s invaliditetom.  Upravo je iz tih razloga 2020. godine Muzej grada Zagreba postao dio međunarodne muzejske zajednice COME-IN! dok je Pomorski muzej član ove zajednice od 2016. godine i pomogao je našem muzeju u prijavi za članstvo.

* Na drugoj ***Trećoj suboti***, održanoj 15. travnja, održano je predavanje ***Klimatske promjene – a što ja tu mogu?*** Magistar struke znanosti o okolišu, Luka Miholić, na zanimljiv će vas način upoznati s pojmovima poput klimatskih promjena i ekološkog otiska, koji su uzroci i mehanizmi klimatskih promjena, te kakve to posljedice ostavlja na planet i nas same. Kroz diskusiju, imat ćete priliku izračunati vlastiti ekološki otisak te naučiti kako smanjiti utjecaj na klimu i ublažiti klimatske promjene. Na kraju, naravno, slijedi opušteno druženje uz iće i piće.
* Sekcija za muzejsku pedagogiju i kulturnu akciju Hrvatskog muzejskog društva organizirala je i ove godine, **28. Edukativnu muzejsku akciju (EMA)** koja je održana od 18. travnja do 19. svibnja 2023. godine. Edukativna muzejska akcija održana je u povodu Međunarodnog dana muzeja (18. svibnja). Ovogodišnja tema bila je ***ZA(JEDNO): svi za muzej***. Cilj ovogodišnje Akcije bilo je aktivno uključivanje posjetitelja svih dobnih skupina u rad muzeja. Glavna okosnica teme bila je kreiranje muzejskog programa u suradnji s posjetiteljima uz stručnu pomoć djelatnika muzeja.

Muzej grada Zagreba i ove se godine pridružio svojim programom ***Moj grad – Moja baština***te organizirao javni poziv svim zagrebačkim osnovnim školama u zajedničkom ostvarenju izložbe **Moja baština**.

* Od 18. do 30. travnja, u Muzeju grada Zagreba bila je otvorena izložba studentskih radova ULUPUH-a ***Kostimografska istraživanja i (re)interpretacije***, u organizaciji Tekstilno-tehnološkog fakulteta u suradnji s ULUPUH-om i fakultetima iz regije.

Na izložbi su izloženi odabrani radovi (skice, oglavlja, maske, kostimi, instalacije i fotografije) studenata kostimografije i mode iz Hrvatske, Srbije i Slovenije nastali u sklopu više projekata realiziranih u protekloj godini: međunarodnih EDU radionica kostimografije i mode, kolegija Primijenjena kostimografija II i III ( kostimografske mape za W. Shakespearea *Na tri kralja ili kako hoćete* te F. Arrabalov *Piknik na bojištu*, diplomskog rada, Stručne prakse - projekt RAST,  u sklopu projekta PAGANINI te za ili u sklopu projekta  ILICA Q'ART.

* U povodu 28. obljetnice raketnog napada na Zagreb, u utorak, 2. svibnja 2023., u Memorijalnom centru raketiranja Zagreba 1991. / 1995., Petrićeva 4/I, održano je izlaganje Gorana Pavelića Pipe, **Dva svibanjska dana u Zagrebu**. Goran Pavelić Pipo, fotografskim aparatom zabilježio je posljedice razaranja neposredno nakon raketiranja središta grada.
* Od 3. do 14. svibnja, u MGZ-u je održana izložba ***Suvremena kazališna i filmska scena 2021. - 2023.***, bijenalna izložba ULUPUH-ove sekcije za kazališnu i filmsku umjetnost.
* **Međunarodni dan muzeja** obilježava se 18. svibnja s ciljem promicanja važnosti muzeja u društvu. Svake godine ono se temelji na različitim temama koje se biraju prema aktualnim društvenim pitanjima i izazovima, a razmatraju se u kontekstu muzejskog djelovanja.

Tema ovogodišnjega Međunarodnog dana muzeja bila je: **muzeji, održivost i dobrobit**, a Muzej grada Zagreba pridružuje se obilježavanju izložbom [Marina Smokvina: Umjetnošću do druge obale](https://www.mgz.hr/hr/izlozbe/izlozba/otvorenje-izlozbe-%E2%80%9Emarina-smokvina-umjetnos%C4%87u-do-druge-obale%E2%80%9C%2C3551.html), otvorenom 18. svibnja (u 13 sati), a koju su posjetitelji mogli pogledati do 31. svibnja.

Na Međunarodni dan muzeja, u 18 sati, u MGZ-u smo otvorili i izložbu [Objektiv NDH: Opasni i nepoćudni po javni red i sigurnost](https://www.mgz.hr/hr/izlozbe/izlozba/objektiv-ndh-opasni-i-nepo%C4%87udni-po-javni-red-i-sigurnost-%2C3552.html).Ova izložba bila je otvorena do 13. lipnja.

* **Međunarodni dan muzeja** obilježava se 18. svibnja, s ciljem promicanja važnosti muzeja u društvu. Svake godine ono se temelji na različitim temama koje se biraju prema aktualnim društvenim pitanjima i izazovima, a razmatraju se u kontekstu muzejskog djelovanja.

Tema ovogodišnjega Međunarodnog dana muzeja jest: muzeji, održivost i dobrobit, a Muzej grada Zagreba pridružio se obilježavanju izložbom ***Marina Smokvina: Umjetnošću do druge obale***. Izložba likovnih radova Marine Smokvina ponajprije je inspirativna i dirljiva ljudska priča. Koncipirana je u dva dijela; u prvom dijelu izložene su Marinine novije slike bez naslova jer kako kaže autorica „svaki dan ove slike dobivaju drugi naslov“. No, slike u drugom dijelu izložbe nastale su u vremenu dijagnosticiranja te intenzivnog liječenja bolesti i one su naslovljene. Naime, one nose poruke, pa za onoga tko uroni u Marinin tadašnji svijet one jesu višeznačne jer u sebi sadrže zebnju, strah, atmosferu bolničkih soba i ambulanti, borbu, a nadasve želju za Životom i Ljubav koju Marina nesebično daje i objeručke prima. Nadamo se da i ova izložba pokazuje da je kreativnim radom moguće nadvladati probleme koji nam se često čine nerješivi. U njezinu slučaju ovi radovi bili su odskočna daska s koje se vinula kroz oblake do sunca.

Nastavljajući svoje programe usmjerene prema ranjivim skupinama društva, Muzej grada Zagreba ovom izložbom poziva na suradnju sve sudionike art-terapije, odnosno, one koji se liječe i koji su zdravi, kao i one kojima je art-terapija dio profesije.

* Od 18. svibnja do 13. lipnja, u Muzeju Grada Zagreba bila je otvorena izložba ***Objektiv NDH: opasni i nepoćudni po javni red i sigurnost***, u organizaciji Javne ustanove Spomen-područja Jasenovac i Srpskog narodnog vijeća. Ovom se izložbom posebna pažnja posvetila policijskim kartonima onih uhićenika čije je zatočeništvo, uz neizostavna poniženja i mučenja, počinjalo fotografiranjem i policijskim ispitivanjem, a potom se nastavljalo deportacijom te na kraju završavalo konclogorom Jasenovac u kojem je organizirani sadizam premašio dotadašnja iskustva ljudskog stradanja u ratnim vihorima. Riječ je o onim jasenovačkim logorašima i logorašicama, koji su u logor dospijevali s ustaškim uputnicama i odlukama o kaznama različitog trajanja. U nemalom broju radi se o osobama hrvatske nacionalnosti budući da su žrtve rasnih zakona, Židovi, Srbi i Romi, u logorske kapacitete NDH dospijevale kolektivnim deportacijama.

Izložba koristi policijski karton kao arhivsko sredstvo učenja, ali i sjećanja. Time nekadašnji mehanizam dehumaniziranja *opasnih i nepoćudnih*, otvara mogućnost susreta sa ljudskim licima čiji su pogledi u objektiv sasvim sigurno označavali kraj života kakvog su do tada poznavali. Podaci iz kartona omogućuju rekonstruiranje dijelova njihovih života, njihovih socijalnoekonomskih (ne)prilika, izgleda za njihovo preživljavanje, neprestane agonije i straha.

Posjetitelji su na izložbi mogli pogledati u lica žena i muškaraca, seljaka, domaćica, obrtnika, radnika, političara, sindikalista, komunista, liječnika, učitelja, umjetnika, svećenika, u lica mladih ljudi, studenata i učenika, u lica starije životne dobi. Neka od njih su zahvaljujući svom političkom radu i antifašističkoj borbi već dugo poznata historiografiji. Ulice u našim gradovima i selima nosile su njihova imena, a nemali je broj spomen-obilježja sve do devedesetih prošloga stoljeća čuvao uspomenu na njihovu borbu. No, ova izložba komemorirala je i one koji su vjerojatno do sada ostajali isključivo u sjećanjima svojih bližnjih i svojih zajednica. Upravo smo među njima izdvojili nekoliko preživjelih protagonista, koji su usprkos slabim izgledima, uspjeli proći kroz cijeli sustav terora i konačno dočekati njegov krah.

Izložbu je podržao Ured za ljudska prava i prava nacionalnih manjina i Ministarstvo kulture RH.

* Svibanjska ***Treća subota***, održana 20. svibnja, održana je na temu ***ZET-ovci u Jasenovcu***.

Zbog loših uvjeta rada i posljedičnih štrajkova radnici ZET-a su već prije Drugog svjetskog rata bili zatvarani i evidentirani u policijskoj kartoteci. Tako su ZET-ovci kao zabilježeni pripadnici radničkog pokreta bili među prvima koji su otpremani u Jasenovac.

Predavanje se temeljilo na knjizi Đorđa Mihovilovića koja je opisala sudbine zagrebačkih tramvajaca otpremljenih u Jasenovac, a održao ga je student prve godine diplomskog studija moderne i suvremene povijesti, David Bilić.

* Dan grada Zagreba obilježava se 31. svibnja, no u Muzeju grada Zagreba proslavili smo ga i u subotu, 3. lipnja, programom ***Tebi, grade moj***!

Na Dan grada Zagreba, u srijedu, 31. svibnja, ulaz u Muzej grada Zagreba bio je besplatan za sve posjetitelje, a za subotu, 3. lipnja održana su dva događanja:
**U 11:30 sati** održano je otvorenje izložbe dječjih radova **Od licitara do šestinskog kišobrana** Dječjeg vrtića Različak. Dječji vrtić Različak vrtić je s najdužom povijesti u gradu Zagrebu. Prostire se od centra grada do Šestina i djeluje na 6 lokacija, od kojih svaka živi svoju kulturu i vrijednosti u skladu sa autentičnošću lokalne zajednice. Djeca kroz razne aktivnosti upoznaju, istražuju i na različite načine uče o Šestinama i gradu Zagrebu. Na izložbi Od licitara do šestinskog kišobrana prikazani su radovi djece u dobi od 3 do 7 godina, odgojne skupine Školjkice.
**U 12.00 sati** u atriju Muzeja posjetitelji su uživali u koncertu Zagrebačkog orkestra ZET-a i svima dragim, zagrebačkim evergreenima.

* Uoči **Dana socijalizatora** koji se obilježava 9. lipnja, u Muzeju smo se družili sa socijalizatorima iz **Centra za rehabilitaciju Silver**, njihovom voditeljicom Sandrom i divnim psićima, budućim pomagačima, koji su u našem Muzeju proveli dio svoje obuke. Početak je to suradnje naše dvije institucije kojima je osnivač Grad Zagreb i koja nas neizmjerno veseli.

Kako sami navode na svojim službenim stranicama, Centar za rehabilitaciju Silver ustanova je socijalne skrbi jedinstvena u ovom dijelu Europe, koja u rehabilitaciju osoba s invaliditetom i djece s teškoćama u razvoju uključuje rad sa psima pomagačima (psi vodiči, rehabilitacijski i terapijski psi). Usluge rehabilitacije koje se osiguravaju temelje se na načelima jednakosti, pravednosti i kvalitete usluga u skladu s individualnim potrebama i mogućnostima korisnika s ciljem kvalitetnijeg uključivanja u lokalnu zajednicu.

* ***Kviz općeg znanja*** bio je tema ***Treće subote*** održane 17. lipnja. Svi koji su se željeli priključiti trebali su okupiti ekipu, grupe do četiri člana prijavljivale su se na licu mjesta, a kviz je počeo u 20 sati. Pobjednička ekipa dobio je odabrane MGZ-ove publikacije, a svi sudionici vaučer za besplatan posjet MGZ-u, iskoristiv do kraja ove godine.
* U subotu, 17. lipnja, u Muzeju grada Zagreba održana je radionica za najmlađe i njihovu pratnju **Zagreb iz visina**. Zajedno smo istražili kako je Zagreb izgledao nekada, a kako izgleda danas, te koje su to građevine, parkovi, ulice, mostovi obilježili njegov izgled.
* U Muzeju grada Zagreba od 14. do 25. lipnja otvorena je izložba dječjih radova iz ciklusa **Život uz rijeku Savu**. OŠ Trnjanska, smještena neposredno uz rijeku Savu, uz suglasnost Ministarstva znanosti i obrazovanja Republike Hrvatske, Agencije za odgoj i obrazovanje i Gradskog ureda za obrazovanje, sport i mlade, provodi likovni literarni natječaj Život uz rijeku Savu, s ciljem poticanja kritičkog i stvaralačkog izražavanja djece, učenika od I. do IV. razreda osnovnih škola te podizanja svijesti o važnosti rijeke Save.

Svake godine imamo drugu tehniku u kojoj učenici ostvaruju svoja umjetnička djela i vrlo smo ponosni na dječju kreativnost. Od 2018. godine, izložba dječjih likovnih radova održava se u Muzeju grada Zagreba. Ove godine tehnika je bila ugljen. Tema je bila zanimljivost grada kroz koji prolazi rijeka Sava. Na ovogodišnji Međunarodni likovno-literarni natječaj Život uz rijeku Savu, pristiglo je 209 likovnih i 24 literarna rada iz 33 škole, iz Republike Slovenije, Republike Hrvatske, Bosne i Hercegovine i Republike Srbije.

* U nedjelju, 18. lipnja, u dvorištu MGZ-a programom ***Sjećanja Krležinih suvremenika - Rade Šerbedžija*** najavljeno je 12. izdanje Festivala Miroslav Krleža, u organizaciji Teatra poezije.
* U ponedjeljak, 19. lipnja, u MGZ-u je otvorena izložba **Osjeti harmoniju Zagrebačke feelharmonije**.

U prosincu 2021., Muzej grada Zagreba i Zagrebačka filharmonija potpisali su Ugovor o donaciji plakata, programa, fotografija i diskografije Zagrebačke filharmonije, čime su još jednom potvrdili svoju dobru višegodišnju suradnju i međusobno povjerenje.

Upravo je Muzej grada Zagreba baštinska institucija koja čuva, stručno obrađuje i javnosti predstavlja tisuće fragmenata koji pričaju povijest našega grada.

Jedan od ciljeva izložbe Osjeti harmoniju Zagrebačke feelharmonije jest prošlost i sadašnjost Filharmonije prezentirati Zagrepčanima i svim ljubiteljima glazbe. Priča je to o vrsnim umjetnicima, jer u Filharmoniji su kroz povijest djelovale tisuće glazbenika, dirigenata, muzikologa i scenskih radnika koji su kroz stoljeće  davali osobne doprinose stvaranju čarolije glazbe. Od kvodlibeta, glazbene priredbe „mješovitog rasporeda i slobodno odabranih opernih fragmenata“, do danas tisuće je nastupa na pozornicama diljem svijeta.

Izložba prezentira stotine plakata, kazališnih objava, memorabilija, fotografija s pozornica i izvan njih, diskografskih izdanja te snimaka koncerata.  Od dirigentskih štapića Ivana pl. Zajca, koji je djelovanjem u zagrebačkoj operi utemeljio profesionalni glazbeni sastav iz kojeg će nastati naša najveća glazbena institucija, Zagrebačka filharmonija, od kvodlibeta izvedenog 25. veljače 1871. do današnjih nastupa i digitalnih zapisa, izložba je prigoda za prisjećanje na znane i manje poznate događaje, na nastupe i na umjetnike. Dijelovi izložbe posvećeni su društveno angažiranom djelovanju Filharmonije kroz koncerte humanitarnog karaktera, potom edukativnim programima usmjerenim prema najmlađima radi *stvaranja* novih generacija ljubitelja klasične glazbe, afirmaciji mladih glazbenika te koncertima na otvorenom.

Povijest i značenje Zagrebačke filharmonije, sažeti u studijsku izložbu u Muzeju grada Zagreba, poklon su i zahvala glazbenicima tog filharmonijskog orkestra koji nam život čine radosnijim, a naš grad prepoznatljivim.

Izložbu odlikuje interaktivnost, cilj nam je svakog posjetitelja zainteresirati i uključiti u čaroban svijet glazbe koji stvara Zagrebačka filharmonija. Na samom ulazu, posjetitelji će ući u orkestar, osobno *upoznati* svakog njegovog člana i instrument, a sve pod ravnanjem maestra, šefa dirigenta Dawida Runtza.

* U srijedu, 21. lipnja, u atriju MGZ-a održan je **Svjetski dan glazbe s Ladom**. Jedini nacionalni profesionalni folklorni ansambl održao je premijerni vokalno-instrumentalni koncert u MGZ-ovom dvorištu.

U povodu Svjetskog dana glazbe, ali i prvog dana ljeta, nacionalni profesionalni ansambl Lado izveo je skladbe iz Rumunjske, Slovačke, Bugarske, Ukrajine i Makedonije.

Na dan koncerta ulaz u Muzej grada Zagreba bio je besplatan sve posjetitelje uz predočenje ulaznice za koncert. Ekskluzivno ovom prigodom, uzvanici su prije koncerta imali priliku razgledati naš stalni postav do početka koncerta, odnosno do 21 sat.

* U povodu dvanaestog **Festivala Miroslav Krleža**, u organizaciji Teatra poezije, u MGZ-u je 27. lipnja održana je **konferencija za medije**.
* Od 1. do 7. srpnja, Teatar poezije organizirao je deveti Festival Miroslav Krleža. MGZ je partner Festivala. U sklopu Festivala, 1. i 2. srpnja u dvorištu MGZ-a trebala je biti održana predstava Goya, u režiji i izvedbi Zijaha A. Sokolovoća, no ista je zbog kiše oba dana održana u preporodnoj dvorani HAZU. Iz istog razloga, predstava LEGENDA - Novozavjetna fantazija u tri slike (gostovanje HNK Varaždin) umjesto u dvorištu MGZ-a održana je u Zagrebačkom plesnom centru, (Ilica 10). U nedjelju, 2. srpnja, u dvorištu MGZ-a postavljena je jednodnevna izložba Krleža / Dijalozi. Festival je zatvoren tradicionalnim Doručkom kod Krleže, u MGZ-ovom dvorištu održanim 7. srpnja.
* U srijedu, 12. srpnja 2023., u Muzej grada Zagreba predstavljen je katalog [***Ivan Standl – Zagrebački fotograf***](https://www.mgz.hr/hr/izdavastvo/tiskana-izdanja/ivan-standl---zagreba%C4%8Dki-fotograf-2023%2C3563.html). Katalogu je prethodila velika, istoimena [izložba](https://www.mgz.hr/hr/izlozbe/izlozba/-izlozba-ivan-standl---zagreba%C4%8Dki-fotograf%2C3500.html), u MGZ-u održana od 15. prosinca 2022. do 19. ožujka 2023.
* U srijedu, 12. srpnja 2023., u Muzeju grada Zagreba otvorili smo **Dućkas**, muzejsku suvenirnicu u kojoj okupljamo zagrebačke dizajnere, umjetnike i proizvođače kako bismo posjetiteljima ponudili kvalitetne, domaće suvenire. Za osmišljavanje izgleda Dućkasa zaslužan je dizajner Alan Stanković. U Dućkasu možete nabaviti široku paletu raznovrsnih kvalitetnih, domaćih suvenira. Osmislili smo liniju nakita inspiriranog motivima iz stalnog postava MGZ-a, koji je za nas izradila Juliana Rodić Ozimec - Jor Art Jewelry. U Dućkasu možete kupiti i magnete, publikacije, bilježnice, torbe s motivima iz fundusa MGZ-a (ilustracije Otta Antoninija i Zvonimira Faista te torbe s grbom grada Zagreba), doista ponešto za svakoga! Trenutnu ponudu Dućkasa planiramo i dalje širiti, vodeći se uvijek istim kriterijima, da su suveniri koje vam nudimo kvalitetni, lijepi i nadasve zagrebački! Predstavljen je i MGZ-ov novi logo te vizualni identitet, koji je osmislio i kreirao dizajner Branimir Lazanja. Novi logo MGZ-a apliciran je na brojne suvenire. Baš kao što glase natpisi na olovkama koje je za nas izradio TOZ Penkala International, Muzej grada Zagreba i njegov Dućkas poručuju: *Ote sim! Bu vam lepo!*
* Muzej grada Zagreba sudjelovao je u ljetnoj manifestaciji ***DVORIŠTA***, održanoj od 12. do 26. srpnja u organizaciji Katapult promocije. Bogat glazbeni program te gastronomska ponuda održani su u MGZ-ovom velikom i sjevernom dvorištu.
* Tijekom ovogodišnjeg izdanja Dvorišta, posjetitelje MGZ-a čekalo je jedno posebno iznenađenje; tijekom dva *Dvorišna* vikenda, Muzej je bio otvoren do 23 sata. A da ti *Dvorišni* vikendi budu doista posebni, pozivnicu da uđe u svijet muzejskih tajni dobila je kontesa Nera, lik nastao iz pera Marije Jurić Zagorke. U suradnji s vodičicom Josipom Šiklić ([Purgerica - Your Guide to Zagreb](https://www.facebook.com/PurgericaZagrebGuide?__cft__%5b0%5d=AZXhu28yWuzNa_9lp3I7OAQXrDxrIAnoW-46YkivP8gR4HlGJd2_BabniYGjkFN5oeX2DGJxsLnoqk9DcNKZuPDXQv4YDzLBN3i8RYbgMuQdEl7eWvqXV3Je0GjHuFS2_eXAQ9Iu-blQFwoEOcl18hmxvu271HsGhf3oKK9ihSji6dGRju1pmIDXxH9OpaeTNl4&__tn__=-%5dK-R)) u stalnom postavu MGZ-a održane su ture ***VEČER U MUZEJU S KONTESOM NEROM***. Moderna rock-barok kontesa Nera bila je pripovjedačica u četiri muzejske večeri, 15., 16., 21. i 22. srpnja. Što se dogodi kada čuvari baštine muzeja, vrijedni vodiči, muzealci, zatvore vrata svojih radnih mjesta, a otvore ih svijetu mašte, legendi, tajni i neobičnih likova koji u pričama oživljavaju u 4 magične večeri unutar zidina starog samostana Klarisa? Kontesa Nera sudionicima tura otkrila je svoje omiljene muzejske priče, izloške i naravno, pokoju mračno-čarobnu tajnu, komadić tajnovite strane ovog krasnog dijela Griča!
* U povodu manifestacije Dvorišta, MGZ je organizirao **Ljetne radionice za djecu** uzrasta od 5 do 10 godina. Radionice su održane 16., 21., 22. i 23. srpnja, od 19 do 20 sati.
* Kolovoško izdanje ciklusa ***Treća subota***, programa studenata za studente, održano je 19. kolovoza. Predavanje na temu ***Zagrebačkim ulicama - kako god da su se zvale*** održao je Marko Faber, magistar geografije sa zagrebačkog PMF-a i trenutni student diplomskog studija suvremene povijesti na Srednjoeuropskom sveučilištu u Beču. Sudionici predavanja doznali su odgovore na brojna pitanja, primjerice kako je dolazilo do promjena imena zagrebačkih ulica i trgova, zašto su neke osobe, mjesta i događaji gubili svoje ulice, a drugi ih zadržavali te kako imenovanje javnih prostora utječe na našu percepciju društvo.
* Prvog rujanskog vikenda (subotu, 2. rujna - nedjelja, 3. rujna, od 19 do 7 sati) u Muzeju grada Zagreba održana je prva **Muzejska noćna avantura**, uzbudljivo događanje za djecu uzrasta od 7 do 12 godina. Uz puno zabave i smijeha, djeca su uživala u bogatom programu i pustolovini koju smo osmislili! Podijeljeni u grupe Jednorozi, Žapci, Lavići i Sovice, uživali su u društvenim igrama u muzejskom dvorištu, ali i u noćnoj potrazi za mističnim bićima sakrivenim u našem stalnom postavu. Oboružani ručnim svjetiljkama, otkrivali su što se u Muzeju događa kad žamor posjetitelja utihne, a svjetla se ugase! Vrijeme nam je kao u trenu proletjelo i tijekom zajedničke večere i filmske večeri, a prespavanac u stalnom postavu bio je nezaboravno, jedinstveno iskustvo!
* U povodu zatvaranja izložbe **Osjeti harmoniju Zagrebačke feelharmonije**, u nedjelju, 10. rujna, posjetitelji MGZ-a uživali su u glazbenom programu Zagrebačke filharmonije. Nakon glazbenog programa, autorica izložbe, Marina Perica Krapljanov održala je stručno vodstvo izložbom. Ulaz na izložbu i na sve programe bio je besplatan.
* U sklopu ciklusa ***Treća subota***, u subotu, 16. rujna, u MGZ-u je održano predavanje na temu **Zagrebačke škole crtanog filma**. Predavanje je održala Karla Somek, studentica povijesti umjetnosti i etnologije i kulturne antropologije.
* U utorak, 19. rujna, u Muzeju grada Zagreba predstavljena je knjiga **Projekt Zagrebački kvartovi Muzeja grada Zagreba 2009. – 2021.** Kristiana Strukića, autora i voditelja projekta i muzejskog savjetnika u MGZ-u. Podsjećamo, u sklopu Projekta realizirane su brojne aktivnosti; ulične, studijske i tematske izložbe te druga događanja, popratne publikacije i virtualan prostor/muzej projekta te virtualna izložba ([www.zagrebkvartovi.hr](http://www.zagrebkvartovi.hr/)).
* U Memorijalnom centru raketiranja Zagreba 1991. / 1995., 3. listopada održana je edukacija i radionica ***Giving history a digital life - storytelling for new media***. Organizatori edukacije su Skupnost muzejev Slovenije i Muzej grada Zagreba. Predavači Ivor Crotty i Rašeljka Bilić tematizirali su važnost i ciljeve te metodologiju interpretacije baštine kroz priče i uporabu digitalnih medija.
* Povodom proslave **75. obljetnice Kazališta slijepih i slabovidnih Novi život, najstarijeg kazališta slijepih i slabovidnih osoba na svijetu, u srijedu,** 4. listopada u Muzeju grada Zagreba održana je konferencija za medije, kojoj su nazočili i partneri obljetnice, **Muzej grada Zagreba, Nastavni zavod za javno zdravstvo Dr. Andrija Štampar** te **Gradsko društvo Crvenog križa Zagreb.**

Obilježavanje ove značajne godišnjice, kao i **Međunarodnog dana bijelog štapa** bilo je popraćeno nizom događanja tijekom listopada i studenoga, a što je rezultat međuinstitucionalne, partnerske suradnje Kazališta slijepih i slabovidnih *Novi Život*, Muzeja grada Zagreba, NZJZ *Dr. Andrija Štampar* i Gradskog društva Crvenog križa Zagreb. Suradnja se temelji na potrebi poticanja ravnopravnog uključivanja osoba s invaliditetom u kulturne i zdravstvene projekte.

* Prva Barbie lutka izašla je davne 1959. godine u Sjedinjenim Američkim Državama, a Muzej grada Zagreba ima Zbirku igračaka, s Barbie lutkama iz 1960-ih godina. Tim povodom, u MGZ-u smo organizirali ***Barbie kreativne radionice za djecu*** uzrasta od 8 do 12 godina. Radionice su održane subotama, 14., 21. i 28. listopada, od 10 do 12 sati.

Djeca sun a radionice donijela svoje Barbie lutke i s nama za njih napravila vintage odjeću u stilu 1960-ih godina! Također, djeca su na radionici mogla usporediti odjeću koju su nosile Zagrepčanke 1960-ih s onom u koju su odijevane Barbie lutke. Nakon dizajniranja odjeće napravili smo zajedničko snimanje modnih kreacija za Barbie.

* U povodu 32. obljetnice zračnog napada na Banske dvore, u Memorijalnom centru raketiranja 1991. / 1995., u petak, 6. listopada otvorena je gostujuća izložba **110. brani svoj rodni grad**, izložba Muzeja Domovinskog rata Karlovac – Turanj. Izložbom 110. brani svoj rodni grad odajemo počast karlovačkoj 110. brigadi ZNG/HV, koja je postavila temelje obrane grada Karlovca u Domovinskom ratu.

Izložba sadrži fotografije na kojima su prikazani pripadnici 110. brigade od 1991. do 1995. godine. Prikaz je kronološki, od prvih borbenih zadaća u Lasinji i Topuskom, preko obrane karlovačkog predgrađa Turnja (poznatog kao mali Vukovar), preko različitih borbenih položaja brigade u cijelom Zbornom području Karlovac, pa sve do operacije Oluja. U operaciji Oluja, 110. brigada, tada već preustrojena u 110. domobransku pukovniju, uspješno je izvršila svoju zadaću i izbila na međunarodno priznatu granicu Republike Hrvatske. Izložba ostaje otvorena do 22. travnja 2024.

* Od 10. listopada do 19. studenoga, u Muzeju grada Zagreba bila je otvorena izložba ***MI SMO NOVI ŽIVOT / Najstarije kazalište slijepih i slabovidnih na svijetu***. Izložbom je predstavljen Dramski studio slijepih i slabovidnih „Novi život“, koji ove godine slavi 75. rođendan. Uz Muzej grada Zagreba i Kazalište slijepih i slabovidnih *Novi Život*, partneri ovog projekta bili su Nastavni zavod za javno zdravstvo „Dr. Andrija Štampar“ i Gradsko društvo Crvenog križa Zagreb.
* U povodu Međunarodnog dana bijelog štapa, u petak, 13. listopada, u dvorištu MGZ-a održana je **javnozdravstvena akcija MGZ-a, Nastavnog zavoda za javno zdravstvo „DR. Andrija Štampar“ i Gradskog društva Crvenog križa Zagreb**. Ova je akcija na najbolji način povezala zdravlje i kulturu. Svi zainteresirani mogli su provjeriti krvni tlak, izmjeriti razinu glukoze u krvi, razinu ugljičnog monoksida u izdahu, spirometriju i oksimetriju, analizu tjelesne mase i liječničko, nutricionističko, kineziološko i edukacijsko-rehabilitacijsko savjetovanje, a potom uz stručno vodstvo autorice pogledati novootvorenu izložbu ***Mi smo novi život / Najstarije kazalište slijepih i slabovidnih na svijetu***. Ova međuinstitucionalna, partnerska suradnja temelji se na potrebi poticanja ravnopravnog uključivanja osoba s invaliditetom u kulturne i zdravstvene projekte.
* U utorak, 17. listopada, u Muzeju grada Zagreba otvorena je izložba **Catino 20. stoljeće**. Cata Dujšin-Ribar bila je vrsna slikarica i pjesnikinja koja je svojim radom zadužila zagrebačku i hrvatsku kulturu. Zbirku i stan, u Demetrovoj ulici 3, poklonila je gradu Zagrebu, uz uvjet da se stan uredi kao memorijalna zbirka.

Izložbom **Catino 20. stoljeće** prikazali semo Catin životni put. Od rodnog Trogira preko Boke Kotorske, u kojoj je provela 16 godina svog života i koja je ostavila dubok trag u njenom slikarskom opusu; Splita, gdje joj je učitelj bio Emanuel Vidović koji ju je usmjerio prema Zagrebu i školovanju na Kraljevskoj višoj školi za umjetnički obrt (danas Akademija likovnih umjetnosti). Istovremeno, izložba prati i Catu u teškom vremenu od neimaštine do blagostanja, od trenutaka velike osobne sreće do tragedija koje su je obilježile kao osobu.

Cata Dujšin-Ribar naslikala je više od 5000 djela. Prvu samostalnu izložbu imala je 1927. godine, u svom ateljeu na Mažuranićevom trgu. Svoju prvu inozemnu samostalnu izložbu priređuje 1936. godine u The Cooling Galleries u Londonu.

Nasuprot slikarstvu ili usporedo sa slikarstvom, Cata Dujšin Ribar razvijala je i pjesnički dar. Trebalo je nekoliko desetljeća da u njoj sazrije, do tada skrivena, pjesnička duša. Poema Noć tamna je moja svjetlo dana ugledala je 1962. godine. Nakon toga slijede pjesničke zbirke: Rastanci bez rastanaka (1971.), Iz kamene jeke (1975.), Catina lirika (1983.) i Moj dom (1992.)

Zanimljiva činjenica jest i da je Cata spona između dvije važne osobe kulturnog i političkog života, glumca Dubravka Dujšina i političara dr. Ivana Ribara.

Nažalost, interijer Catine dragocjene zbirke stradao je u potresima 2020. godine, zbog čega je zatvoren za javnost. Stoga nam je cilj izložbom prezentirati široj publici životni put i stvaralački rad Cate Dujšin Ribar, kako bi sjećanje na jednu snažnu ženu, slikaricu i pjesnikinju živjelo i dalje sve do obnove prostora u Demetrovoj 3. Izložba ostaje otvorena do 4. veljače 2024.

* U subotu, 21. listopada, u MGZ-u je, u sklopu ciklusa ***Treća subota***, održano predavanje ***Mistična strana Zagreba***. Predavanje je održao magistar povijesti umjetnosti i muzeologije, Luka Veić. Na ovom predavanju sudionici su mogli saznati odgovore na brojna pitanja, primjerice: Koji su simboli oblika Gradeca i Kaptola? Gdje su vidljivi znakovi okultizma u gradu Zagrebu? Odakle dolazi tradicija Noći vještica i kako je povezana s Keltima te kako su Kelti povezani sa Zagrebom?
* Uz aktualnu izložbu *Catino 20. stoljeće*, MGZ je realizirao kreativne radionice ***Crtaj i pijuckaj!*** i ***Recitiraj i pijuckaj!*** Izložba posvećena životu i stvaralaštvu Cate Dujšin Ribar, iznimne žene, slikarice i pjesnikinje, sjajna je prilika za kreativna druženja, crtanje, poeziju i uživanje u čaši dobrog vina. Sudionici radionica razgledali su izložbu *Catino 20. stoljeće* uz vodstvo autorice, kustosice Vesne Vukelić Horvatić, a potom sudjelovali na kreativnim radionicama. Radionice *Crtaj i pijuckaj!* održane su srijedom, 8. i 29. studenoga od 18 do 20 sati, uz vodstvo likovne pedagoginje Romane Nikolić. Radionice *Recitiraj i pijuckaj!* održane su četvrtkom, 26. listopada i 16. studenoga, od 18 do 20 sati. Radionice je vodila nagrađivana književnica i pjesnikinja Olja Savičević Ivančević. Kako bismo ova kreativna druženja učinili još ljepšima, crtanju i stihovima dodali smo dobru kapljicu. Svaki polaznik radionica uživao je i u čaši dobrog vina!
* Održavajući kontinuitet tiskanja edicije Iz starog i novog Zagreba – čiji prvi broj je otisnut davne 1957. godine – kao njezino posebno izdanje tiskan je znanstveno-popularni vodič **Grobljima starog Zagreba** kojega su autori Petra Rajić Šikanjić, Ana Perinić Lewis te Boris Mašić.

Vodič se koncepcijski i sadržajno dijelom *oslanja* na izložbu Mors Porta Vitae – Smrt, vrata života: stara zagrebačka groblja i pogrebi, uprizorenu u Muzeju grada Zagreba 2011. godine pod autorstvom Slavka Šterka i Borisa Mašića te uz prostorno i likovno oblikovanje Željka i Lane Kovačić. Vodič je izdan u suizdavaštvu MGZ-a i Medicinske naklade.

* Novo izdanje festivala **Zagreb, grad poezije**, u organizaciji Teatra poezije, održano u subotu, 28. listopada 2023., bilo je u znaku Jurjevske ulice, njezinih slavnih stanara i šetača koji su obogatili njezinu veliku povijest. Festival je bio zamišljen kao postajna drama. Iz stalnog postava Muzeja grada Zagreba umjetnice, umjetnici i publika krenuli su u šetnju Jurjevskom. Uz adrese odabranih velikana umjetnici su izvodili kratke programe velikog intenziteta.

Susret umjetnika i publike počeo je u 12 sati u Muzeju grada Zagreba.

Sudjelovali su: Monika Herceg, Goran Grgić, Sonja Manojlović, Boris Svrtan, Ana Maras Harmander, Nikša Marinović, Filip Vidović, Stanko Kovačić, Frano Dulibić i Goran Matović, autor Festivala.

* U povodu 160 godina plinske rasvjete u Zagrebu, Muzej grada Zagreba i Gradska plinara Zagreb, uz potporu Turističke zajednice grada Zagreba, otvorili su 31. listopada 2023. u Muzeju grada Zagreba izložbu **Lanterna plinska, takʼ imam te radʼ**. Izložba ostaje otvorena do 28. veljače 2024.
* Od 9. do 12. studenoga, u umjetničkoj organizaciji Lovro&Nina i Muzej grada Zagreba, na više gornjogradskih lokacija održan je ***Mali gornjogradski festival***. Muzej grada Zagreba, Galerija Umjetnost osmijeha, Družba Braća Hrvatskog Zmaja, Kazalište Mala scena, prostor mjesnog odbora Gornji grad, ulice, trgovi i parkovi Gornjega grada, prostori su gdje su se održavali edukativni, holistički i umjetnički sadržaji, kroz koje su se svojim sugrađanima i susjedima predstavili kiparica Alana Kajfež, profesorica Sanda Jelenski, muzikolozi Nada Bezić, Ivan Živanović, Nina Pogorelić i Lucija Rücker, glumci Bojana Gregorić Vejzović, Ana Pogorelić, Buga Marija Šimić, Vid Ćosić, Filip Sever, Hana Kunić i Luka Šatara, pijanisti Danijela Petrić i Danijel Detoni, mladi glazbenici Paula Novosel i Adam Horvat, viša kustosica Zrinka Jelčić te psihologinja Dina Ivan, svi vezani uz Gornji grad življenjem i/ili radom, svi s jednim ciljem – zajedništvo. U skopu Festivala, viša kustosica MGZ-a, Zrinka Jelčić, u Kuli nad Kamenitim vratima održala je **predavanje o Rudolfu Matzu, popraćeno glazbenim nastupom glazbenika. U subotu, 11. studenoga, u MGZ-u je održana predstava za mlade i odrasle *Delirij u dvoje* (E. Ionesco), u izvedbi** Ane Pogorelić i Luke Šatare. U nedjelju, 12. studenoga, u MGZ-u je održan **koncert Henok Arden** (Bojana Gregorić Vejzović, umjetničko čitanje; Danijel Detoni, klavir).
* U sklopu programa **Advent u Muzeju grada Zagreba**, održanom od 2. do 31. prosinca, održane su brojne kreativne radionice, koncerti i tematske ture stalnim postavom *Zbigecani blagdani*.

U subotu, 9. prosinca i nedjelju, 17. prosinca, u predvorju MGZ-a održani su **adventski koncerti Zagrebačkih solista**. Pomno odabranim blagdanskim glazbenim poslasticama iz hrvatskih i svjetskih kajdanki i ove su nas godine na najljepši način uveli u čaroliju Božića.

U petak, 22. prosinca, u predvorju MGZ-a održan je **adventski koncert kvarteta Projekt Lazarus.**

Tijekom Adventa, u suradnji s vodičicom Josipom Šiklić - Purgericom , u MGZ-u je održano 13 tematskih tura **Zbigecani blagdani**! Imaginaran lik Keti Klinček, pripadnica zagrebačkog polu-hoh društva, sudionike tura povela je na jedinstvenu šetnju stalnim postavom Muzeja. Galantno, gradsko, otkačeno i veselo; takvo je bilo zagrebačko blagdansko ozračje s kraja 19. i početka 20.stoljeća pa sve do sredine 1930-ih godina, a sudionici ovih tura poslušali su lijepe, otkačene, manje poznate štiklece o ondašnjim zagrebačkim blagdanskim običajima.

U subotu, 2. prosinca, održane **su radionice Adventski vijenac**. Radionice je vodila Martina Knapić, aranžerka cvijeća i nasljednica zagrebačke cvjećarske obitelji Herzmansky.

U subotu, 9. prosinca, održana je **radionica tradicionalnih božićnih ukrasa *Licitar***. Radionicu je vodila Ljiljana Milla, vlasnica obiteljskog  licitarskog obrta Tomica Marica. Radionica je bila namijenjena svim dobnim skupinama.

Petkom, 15. i 22. prosinca, održane su **radionice izrade božićnih ukrasa od fimo mase**, namijenjene djeci uzrasta od 7 do 12 godina.

U subotu, 16. prosinca, održane su dvije **radionice** ***Božićne kuglice***. Sudionici su ukrašavali staklene kuglice, koje su potom ponijeli kući i njima ukrasili svoje božićne jelke. Radionice je vodila Petra Krhen Antonić, vlasnica obiteljskog obrta za izradu staklenih kuglica Katarina. Četvrtkom, 7. i 21. prosinca, u sklopu izložbe *Catino 20. stoljeće*, održane su radionice **Recitiraj i pijuckaj!** Sudionici su razgledali izložbu uz vodstvo autorice, a potom sudjelovali na kreativnoj radionici, koju je vodila nagrađivana književnica i pjesnikinja Dorta Jagić. Kako bismo ovo kreativno druženje učinili još ljepšim, svaki polaznik radionica uživao je i u čaši dobrog vina! Srijedom, 13. i 20. prosinca, u sklopu izložbe *Catino 20. stoljeće*, održane su radionice **Crtaj i pijuckaj!** Sudionici su razgledali izložbu uz vodstvo autorice, a potom sudjelovali na kreativnoj radionici, koju je vodila likovna pedagoginja Romana Nikolić. Kako bismo ovo kreativno druženje učinili još ljepšim, svaki polaznik radionica uživao je i u čaši dobrog vina!

* U srijedu, 6. prosinca 2023. u 18 sati, u Muzeju grada Zagreba otvorena je izložba jaslica**POVEZANI PORUKOM  / u povodu 800 godina prvog prikaza jaslica sv. Franje Asiškog**.

Uz jaslice koje su za ovu prigodu stigle iz Poljske, Češke i Slovenije, izložene su i jaslice koje je načinio hrvatski majsor jasličar Perica Novosel, predsjednik **Udruge prijatelja hrvatskih božićnih jaslica,** koji je 2023. godine po treći put izlagao na reprezentativnoj svjetskoj godišnjoj izložbi jaslica u Vatikanu. Izložili smo i jaslice iz fundusa MGZ-a, iz 1915. godine.

Izložene jaslice izgledom se razlikuju, no sve ih povezuje ista poruka – poruka ljubavi i mira.

Izložbu smo realizirali uz financijsku potporu Turističke zajednice grada Zagreba i Veleposlanstva Republike Poljske u Zagrebu, a bila je otvorena do 7. siječnja 2024.

* U Rijeci, u Pomorskom i povijesnom muzeju Hrvatskog primorja Rijeka, u petak, 8. prosinca 2023., održana je manifestacija **Dani hrvatskih muzeja i ICOM Hrvatska nagrade**.

Projekt Zagrebački kvartovi Muzeja grada Zagreba dobio je posebno priznanje Međunarodnog savjeta za muzeje, ICOM-a, za međusektorsku suradnju. Priznanje su preuzeli autor i voditelj projekta, muzejski savjetnik Kristian Strukić i ravnateljica Muzeja, dr. sc. Aleksandra Berberih Slana.

Za projekt “Buna/Upor/Revolt 1573-2023” konzorcij od 6 muzeja; Muzej Brdovec, Muzej seljačkih buna, Muzej grada Zagreba, Galerija Božidar Jakac - Kostanjevica na Krki, Mestni muzej Krško i Posavski muzej Brežice, dobio je godišnju nagradu Međunarodnog savjeta za muzeje ICOM Croatia u kategoriji međunarodne suradnje.

* U subotu, 16. prosinca, u MGZ-u je, u sklopu ciklusa ***Treća subota***, održano predavanje ***Kako je počeo Božić? Transformacija od rimskih do današnjih običaja***. Slavenski su narodi imali svoje običaje, povezane sa zimskim suncostajem. Mnogi od ovih običaja više se ne prakticiraju, no njihovo nasljeđe i dalje je, u većoj ili manjoj mjeri, prepoznatljivo u nekim današnjim običajima. Koji su se rimski, a koji slavenski običaji očuvali do današnjih dana? Kako su se transformirali? Zašto se u pojedinim slavenskim zemljama prakticiraju više, a u drugima manje? Koji su običaji ili obredi najčešći? Gdje je nastao Badnjak i kako je dobio ime? Ovu temu predstavila je predavačica Maria Burburan, studentica prve godine diplomskog studija etnologije i kulturne antropologije te povijesti umjetnosti.
* Na dan Krležine smrti, 29. prosinca 2023. u 13 sati,  Teatar poezije je u MGZ-u priredio program **Putovanje s Krležom 2023.** Goran Matović, utemeljitelj i ravnatelj Festivala Miroslav Krleža, donirao je MGZ-u kolekciju od dvanaest festivalskih plakata, od kojih je sedam Borisa Bućana, a nove plakate u tri varijante dizajnirao je Mirko Ilić. Usto, izložene su i dvije Bućanove slike prema kojima su napravljeni plakati prvog i šestog festivala.

Postav je osmislila Marina Perica Krapljanov, viša kustosica MGZ-a.

Nakon čina donacije, Lada Čale Feldman govorila je o konceptu Festivala Miroslav Krleža. Nakon toga održana je predstava Miroslav Krleža – Sjetite me se 2022. u izvedbi Gorana Matovića i njegova glazbenog (su)boraca Stanka Kovačića.

Također napominjemo da MGZ skrbi i upravlja Zbirkama-donacijama gradu Zagrebu:

* Zbirka Rudolfa i Margite Matz , Zagreb, Mesnička 15
* Ambijentalna zbirka akademskog kipara Roberta Frangeša-

Mihanovića, Zagreb, Rokov perivoj 2

* Zbirka Cate Dujšin-Ribar i dr. Ivana Ribara, Zagreb, Demetrova 3
* Memorijalni prostor Miroslava i Bele Krleže, Zagreb, Krležin Gvozd 23
* Zbirka - stan arhitekta Viktora Kovačića, Zagreb, Masarykova 21
* Zbirka glazbenih automata Ivana Gerersdorfera, Opatička 20
* Zbirka umjetnina Tille Durieux, Opatička 20
* Zbirka stare ambalaže Ane i dr. Ante Rodina, Opatička 20
* Zbirka klavira, Dubrava 224, Zagreb
* Memorijalni centar raketiranja Zagreba, Zagreb, Frane Petrića 4

Osim navedenih Zbirki donacija Muzej upravlja i objektima u Prigornici 2 (depo), Radničkoj cesti 20 (depo, koji smo dobili na korištenje 2019. godine.), Velesajam, paviljon 2 (depo, koji smo dobili na korištenje 2023. godine) te Palačom Jelačić u Demetrovoj 7 koja je je oštećena u potresima 2020. godine te je dobila tzv. „crvenu naljepnicu“.

U razdoblju siječanj - prosinac 2023. nabavljena je oprema u ukupnom iznosu 85.577,24 € (računala i računalna oprema, server, printer, uredska oprema, oprema za novu suvenirnicu, štednjak, usisavač, garderobni ormari, te oprema za novi depo Velesajam (polični regali, palete, paletni regal te 2 viličara).

U razdoblju siječanj - prosinac 2023. nabavljeno je knjiga za knjižnicu u ukupnom iznosu 1.358,89 €, te smo otkupili muzejsku građu u iznosu 11.201,76 €.

Nova stavka u drugoj polovici 2023. godine je ulaganje u novi računovodstveni program u iznosu 11.614,00 €.

Muzej grada Zagreba je tijekom razdoblja siječanj – prosinac 2023. godine obavljao radove vezane uz tekuće i investicijsko održavanje objekata i opreme. Obavljeni radovi vezani su za servis i održavanje postrojenja i opreme: održavanje i servisiranje video i vatrodojavnog nadzora, servisiranje i održavanje dizala, pregled dizala za invalide, servis i tehnički pregled službenog vozila, godišnje održavanje plinskih bojlera, redovni servis uređaja za detekciju plina, kontrola i čišćenje dimnjaka, odrađene su sanacije odvodnih sustava, sanacije posljedica oluje u mjesecu srpnju, elektroinstalacijski radovi na novom depou Velesajam, servis klima uređaja, servis sustava protuprovale, sanacija krovišta i dr.

U razdoblju siječanj - prosinac 2023. godine restaurirali smo:

* biblioteku na zbirci Tille Durieux - restauratorsko-konzervatorski radovi su izvršeni na 9 knjiga, a radove na knjigama izvela je mr. sc. Irena Medić iz tvrtke Konzervator.Geo-med d.o.o.
* inventarne knjige, čije je radove također izvodila mr. sc. Irena Medić, a restaurirala je 2 sveska
* knjižnu građu knjižnice MGZ-a gdje je restaurirano ukupno 22 sveska građe. Radove je izvodila Knjigovežnica 1924.
* keramičke posude iz Arheoloških zbirki – restaurirano je 7 posuda a radove je obavila konzervatorica-restauratorica mr.art, Sara Riđički
* zastave iz zbirke Mode – radovi su izvršeni na 2 zastave a izvela ih je konzervatorica-restauratorica savjetnica Iva Čukman
* tiskanu i rukopisnu građu iz fundusa Memorijalnog prostora dr. Ivana Ribara i Cate Dujšin Ribar – restauracija je rađena na raznim dokumentima, legitimaciji i ugovorima, a radove je također izvodila mr. sc. Irena Medić
* predmete iz zbirke Militaria – radovi su izvršeni na 2 predmeta, a obavio ih je restaurator Leonardo Ivančević iz tvrtke Ferrum obrt za restauraciju predmeta od metala, te
* arhivskoj građi iz zbirke Arhivalija – radi se o restauraciji 11 jedinica (povelja, diploma, plakata i sl.), a radove je obavila Jelena Piasevoli Mikac, dipl.ing.kem.teh. iz tvrtke Kustoda d.o.o.

**1. OBRAZLOŽENJE PRIHODA**

# Muzej grada Zagreba ostvario je prihode u razdoblju od 01.01.-31.12.2023.godine u ukupnom iznosu od 1.840.777,36 €, a odnose se na prihode za financiranje rashoda poslovanja, prihode za nabavu nefinancijske imovine, prihode od financijske imovine, donacija i vlastitih i namjenskih prihoda.

# Ukupno ostvareni prihodi veći su u odnosu na isto razdoblje prošle godine za 120.208,25 €.

**Ukupni prihodi sastoje se od prihoda:**

1. **Gradskog ureda za kulturu i civilno društvo** u iznosu 1.570.598,58 € - i to za:
	1. plaće 1.124.691,08 €
	2. za naknade djelatnicima - jubilarne nagrade,topli obrok, regres za godišnji odmor 2023, bonovi za Uskrs, pomoći za smrtni slučaj, pomoć za rođenje djeteta, božićnica, dar djeci i dr. 76.656,17 €.
	3. za materijalne rashode u iznosu 123.305,89 € za period 11-12/2022 – 01-09/2023
	4. za programe i umjetničke i druge zbirke kojima upravlja MGZ – 95.100,00 €.
	5. prihodi za naknade članovima Upravnog vijeća – 1.348,62 €
	6. prihodi za investicijska održavanja – 65.777,84 €
	7. otkup muzejske građe- 6.900,00 €.
	8. dodatna ulaganja na građevinskim objektima- 13.207,91 €.
	9. osiguranje Muzeja – 2.712,28 €
	10. prihodi za čuvanje MGZ-a i Palače Jelačić – 46.094,73 €
	11. prihodi za sistematske preglede zaposlenika – 3.473,00 €
	12. prihodi za nabavu opreme i strojeva – 11.331,06 €
2. **Prihoda od Ministarstva kulture i medija** – za programsku djelatnost – 32.999,53 €.
3. **Prihoda temeljem uredbe Vlade RH o umanjenju energenata** – 39.103,44 €
4. **Prihoda od pomoći temeljem prijenosa EU sredstava** – pomoći vezane za refundaciju dijela sredstava koja su utrošena sanaciju posljedica potresa koji su se dogodili 2020. godine - 13.848,03 €
5. **Prihoda od financijske imovine –** kamate banke i pozitivne tečajne razlike u iznosu 4,49 €
6. **Vlasitih i namjenskih prihoda** u iznosu 184.223,29€
	1. Prihodi od prodaje ulaznica – 89.374,94 €.
	2. Prihodi od obavljanja osnovnih i ostalih poslova vlastite djelatnosti – 66.389,53 €
	3. Prihodi od tekućih donacija (TZGZ) – 16.677,23 €
	4. Prihodi od osiguranja za refundaciju šteta –11.781,59 €

**Vlastiti prihodi sastoje se od:**

1. Naplaćenih prihoda od prodaje ulaznica 89.374,94 €. Prihodi od prodaje ulaznica veći su za 39.565,36 € u odnosu na isto razdoblje 2022. godine.

2. Prihoda od obavljanja osnovnih i ostalih poslova vlastite djelatnosti iznose 66.389,53 €.

Prihodi od obavljanja osnovnih i ostalih poslova vlastite djelatnosti odnose se na prihode od prodaje publikacija vezanih uz izložbe i programe Muzeja grada Zagreba te prodaju proizvoda u iznosu od 13.549,81 €, stručna i audio vodstva 1.881,67 €, najma (novi najmovi te dugovanja iz prethodnih godina restorana Stara Vura) 17.073,35 €, sudjelovanja na pedagoškim radionicama 1.517,14 €, izrade fotografija iz muzejske fototeke 550,50 €, pružanja usluga prilikom arheoloških istraživanja 24.781,17 €, stručne suradnje 4.700,00 €, prespavanac u MGZ-u 1.240,00 € te ostali nespomenuti prihodi 1.095,89 €.

U studenom 2022. istekao je ugovor sa najamnikom restorana Stara vura, ugovor nismo produžili. Razlozi za takvu odluku su brojni: nepoštivanje ugovora, nepodmirivanje računa i sl. Prostoriju smo odlučili obnoviti i upotrijebiti je za vlastitu djelatnost, iznajmljivanje za događaje, radionice, prijeme i konferencije.

3. Tekućih donacija od neprofitnih organizacija (TZGZ) u iznosu od 16.677,23 €. Prihodi od tekućih donacija veći su za 15.350,40 € u odnosu na isto razdoblje 2022. god.

4. Prihoda od osiguranja za refundaciju šteta u iznosu od 11.781,59 € odnosi se na uplatu osiguranja za posljedice oluje u mjesecu srpnju 2023.godine.

**2. OBRAZLOŽENJE RASHODA**

Ukupni rashodi Muzeja grada Zagreba za razdoblje od 01.01.-31.12.2023. godine iznose 2.014.347,87 €, od čega se 1.904.595,98 € odnosi na rashode poslovanja, a 109.751,89 € na rashode za nabavu nefinancijske imovine. Ukupni rashodi veći su u odnosu na isto razdoblje prošle godine za 401.863,82 €. Razlog povećanja rashoda su uvećane cijene materijala, energije, povećanje osnovice plaće, dolazak nove djelatnice, povećanje iznosa materijalnih prava dodatkom kolektivnom ugovoru, uvođenje toplog obroka, uvođenje programa za evidenciju radnog vremena, nabava nove opreme radi dotrajalosti stare, oprema za otvaranje suvenirnice, veći broj službenih putovanja, vanjska suradnica za marketing, nabava opreme i strojeva za novi depo na Velesajmu te elektroinstalacijski radovi na istome.

Također, tijekom 2023.godine smo ostvarili rashode vezane za izložbu „Osjeti harmoniju Zagrebačke feelharmonije“ za čiju smo realizaciju sredstva zaprimili tijekom 2021. i 2022. godine te za izložbu „Sljeme prva tvornica kofera i kožne galanterije“ i za „Monografija Moda i odijevanje u Zagrebu 1960-ih godina“ za čiju smo realizaciju sredstva zaprimili tijekom 2022. godine.

**Rashodi poslovanja po pozicijama:**

3111 i 3132 – plaće za redovan rad i doprinose iznose 1.132.885,18 € i veći su za 30.913,68 € u odnosu na isto razdoblje prošle godine. Razlog povećanja je povećanje osnovice plaće te dolazak nove djelatnice.

3121 - naknade djelatnicima (jubilarne nagrade, regres za godišnji odmor 2023, bonovi za Uskrs, pomoći za smrtni slučaj, pomoć za rođenje djeteta, božićnica, dar djeci te topli obrok) iznose 78.474,58 € i veći su za 44.125,28 € u odnosu na isto razdoblje prošle godine. Razlog znatnog povećanja iznosa su povećanja materijalnih prava dodatkom kolektivnom ugovoru te uvođenje toplog obroka.

3211 - rashodi za službena putovanja iznose 13.250,49 € i znatno su veći u odnosu na isto razdoblje prošle godine, odnosno za 5.032,75 €. Razlog povećanju su gostovanja izložbi van Republike Hrvatske te stručnih putovanja.

3212 – naknade za prijevoz na posao i s posla iznose 27.093,90 € i manji su za 84,26 € u odnosu na isto razdoblje prošle godine.

3213 – rashodi za stručno usavršavanje zaposlenika iznose 2.445,00 € i manji su u odnosu na isto razdoblje prethodne godine za 486,89 €.

3214 – ostale naknade troškova zaposlenika iznose 597,20 €, a odnose se na uporabu osobnih vozila u službene svrhe. Veći su u odnosu na isto razdoblje prethodne godine za 308,13 €.

3221 – rashodi za uredski materijal i ostali materijalni rashodi iznose 40.932,44 € i veći su u odnosu na prošlu godinu, odnosno za 14.293,41 €. Razlog povećanja su povećanja cijena materijala.

3222 – rashodi za materijal i sirovine iznose 27.060,74 € i veći su u odnosu na isto razdoblje prošle godine za 5.672,33 €. Razlog povećanja je veća kupovina materijala za preventivnu zaštitu i za realizaciju programske djelatnosti.

3223 – rashodi za energiju iznose 95.960,42 € i znatno su veći su u odnosu na isto razdoblje prošle godine, odnosno za za 37.752,03 €. Rashodi su veći radi poremećaja na domaćem tržištu energije, s time da nisu pristigli svi računi koji zbog kratkog roka izvještavanja te isti nisu mogli biti prikazani. Realno stanje povećanja troškova je mnogo veće.

3225 – sitni inventar i auto gume iznosi 4.331,98 € i veći su u odnosu na isto razdoblje prošle godine za 2.199,13 €.

3227 – službena radna i zaštitna odjeća i obuća iznosi 807,40 € i veća je za 410,80 € u odnosu na prošlu godinu.

3231 – usluge telefona, pošte i prijevoza iznosi 14.524,61 € i veće su u odnosu na isto razdoblje prošle godine za 4.217,70 €.

3232 – usluge tekućeg i investicijskog održavanja iznose 93.461,45 € i veće su u odnosu na prošlu godinu za 64.313,69 €. Troškovi na ovoj poziciji se odnose na redovna održavanja bez kojih Muzej ne može funkcionirati a to su: održavanje lifta, održavanje videonadzora, protuprovalnog i protupožarnog nadzora, servsiranje i održavanje plinskih bojlera, na održavanje službenog automobila i sl. Popis svih radova naveden je u uvodnom dijelu izvješća.

3233 – usluge promidžbe i informiranja iznose 23.529,57 € i veće su u odnosu na isto razdoblje prošle godine, odnosno za 7.485,91 €.

3234 - komunalne usluge iznose 18.968,85 € i manje su u odnosu na isto razdoblje prošle godine za 1.101,88 €. Rashodi za komunalne usluge odnose se na trošak vode, odvoz smeća, dimnjačarske usluge, komunalne i vodne naknade, troškove toplane za Zbirku klavira, deratizaciju, pričuve, stanarine i usluge groblja za Zbirke - donacije o kojima Muzej grada Zagreba skrbi.

3235 – zakupnine i najamnine odnose se na trošak produljenja licenci za programe, a iznose 2.335,55 € i veće su za 385,62 € u odnosu na isto razdoblje prošle godine.

3236 – zdravstvene i veterinarske usluge iznose 3.518,79 €, a odnose se na troškove obveznog sistematskog pregleda za zaposlenike, a uvedeni su od 2023. godine i veći su za 3.326,34 € u odnosu na isto razdoblje prošle godine..

3237 – intelektualne usluge iznose 99.699,82 € i veće su u odnosu na isto razdoblje prošle godine za 48.507,04 € . Razlog povećanja su vanjska suradnica za marketing te veći broj SC ugovora, ugovora o djelu, autorskih uugovora i ostalih intelektualnih usluga koje nisu dio programske djelatnosti, a koje koristimo na otvorenjima izložbi te ostalim događanjima.

* Autorski honorari odnose se na intelektualne uskuge za realizaciju izložbi, usluge prijevoda, vođenje likovno-kreativnih radionica, predavanja, pisanje legendi, konzervatorsko-restauratorski radovi, šminkanje likova na manifestaciji Žive slike, pisanje tekstova za kataloge i dr. Od gore navedenog iznosa bruto autorski honorari iznose 27.893,10 €.
* Iznos od 14.239,51 € odnosi se na ugovore o djelu: na već spomenutu vanjsku suradnicu za marketing za marketinška savjetovanja,lekturu tekstova, pretraživanja građe te usluge posluživanja hrane i pića na otvorenjima izložbi.
* Iznos od 17.434,93 € odnosi se na studentske ugovore
* Ostale intelektualne usluge iznose 40.132,28 € odnose se na usuge odvjetnika i pravnog savjetovanja, usluge dizajna nove suvenirnice, oblikovanje i ilustracije legendi, oblikovanje novog vizualnog identiteta, pedagoške radionice i dr.

3238 - računalne usluge iznose 19.558,32 € i veće su za 6.356,17 € u odnosu na isto razdoblje prošle godine. Razlog povećanja je uvođenje programa za evidenciju radnog vremena.

3239 – ostale usluge iznose 172.499,08 € i veće su u odnosu na isto razdoblje prošle godine za 49.116,34 €. Usluge na ovoj poziciji odnose se na: grafičke usluge (tisak plakata, deplijana, pozivnica, banera tisak city light plakata...), izradu fotografija, usluge čuvanja- osiguranja Muzeja i zbirki donacija, usluge HRT-a, izradu i montažu pulta u predvorju Muzeja, kemijsko čišćenje tekstila, konzervatorsko-restauratorske radove i usluge raznih servisa.

Od ukupnog iznosa 78.53396 € se odnosi na usluge čuvanja – osiguranja Muzeja.

3291 – naknade za rad prestavničkih i izvršnih tijela iznose 1.348,62 € i manje su u odnosu na prošlu godinu za 2.971,35 €.

3292 – premije osiguranja iznose 1.959,60 € i manje su u odnosu na prošlu godinu za 11.990,53 €. Rashodi se odnose na osiguranje Muzeja grada Zagreba (stvari i osoba) za godinu dana, osiguranje službenog vozila te osiguranje ekponanata izložbi. Razlog smanjenja je taj što nismo zaprimili račun za osiguranje (stvari i osoba) u 2023. godini.

3293 – reprezentacija iznosi 9.079,91 €, a odnosi se na troškove hrane i pića za događanja u Muzeju. Troškovi su veći za 4.415,21 € odnosu na prošlu godinu, a razlog je povećanje cijena namirnica te povećanje broja događanja.

3294 – članarine i norme iznose 992,80 € i veće su u odnosu na isto razdoblje prošle godine za 966,26 €. Članarine se odnose na članstva na Hrvatski državni arhiv, ICOM, IAWM, Hrvatski nacionalni komitet te Hrvatski državni arhiv.

3295 – pristojbe i naknade iznose 1.830,71 € i veće su za 173,22 € u odnosu na isto razdoblje prošle godine. Od ukupnog iznosa, 1.680,00 € odnosi se na plaćanje naknade za nezaposlenog invalida za 12 mjeseci. Naknada za nezapošljavanje invalida definira se početkom svake godine, a ovisi o minimalnoj bruto plaći definiranoj za tu godinu.

3299 – ostali nespomenuti rashodi poslovanja iznose 15.668,09 € i veći su u odnosu na isto razdoblje prošle godine za 15.050,14 €. Rashodi se odnose na kupnju cvijeća i vijenaca radi smrtnih slučajeva obitelji djelatnika te obilježavanja godišnjica rođenja i smrti donatora MGZ-a (cvijeće i svijeće na groblju). Također se odnose i na rashode u iznosu od 13.848,03 € koje smo knjižili za povrat sredstava u proračun (pomoći vezane za refundaciju dijela sredstava koja su utrošena sanaciju posljedica potresa koji su se dogodili 2020. godine).

343 – financijski rashodi – odnose se na bankarske usluge i usluge platnog prometa u iznosu od 1.777,97 € i negativne tečajne razlike 0,11 € te zateznih kamata 2,80 €. Bankarske usluge su veće u odnosu na isto razdoblje prošle godine za 190,04 €.

Prilikom analize ostvarenih rashoda u razdoblju siječanj-prosinac 2023. godine vidljivo je da su rashodi manji po svim pozicijama na koje smo mi mogli utjecati.

**Rashodi za nabavu nefinancijske imovine (pozicija 4)** u razdoblju od 1. siječnja do 31. prosinca 2023. god iznose 109.751,89 €. Od toga se iznos od 85.344,24 € odnosi na nabavu opreme i strojeva koji su navedeni ranije u tekstu, iznos od 11.201,76 € za otkup muzejske građe, 1.358,89 € za knjige u knjižnici, iznos od 233,00 € za licencu za računalo, a iznos od 11.614,00 € za ulaganje u novi računalni program.

Razlika između ukupnih prihoda i rashoda za razdoblje 01.01.-31.12.2023. iznosi 173.570,51 € i predstavlja manjak sredstava.

Ukupni višak sredstava prethodne godine iznosio je 338.052,83 €, tako da ostaje raspoloživo u slijedećem razdoblju 164.82,32 €.

Do manjka je došlo iz razloga što za većinu troškova iskazanih u 2023. godini nismo zaprimili refundaciju od osnivača, već će isti biti uplaćen u 2024.godini. Ovdje je riječ o 251.236,35 €.

Ukupni preneseni višak prihoda nad rashodima biti će angažiran tijekom 2024. godine za:

* realizaciju programa koji su u tijeku
* za nastavak arheoloških istraživanja
* adaptaciju i uređenje Zbirke Josipa Kovačića „Hrvatske slikarice rođene u 19.stoljeću“, Radićeva 24
* konzervaciju i restauriranje građe
* tisak muzejskih publikacija (katalozi, monografije)
* nabavu dostavnog službenog vozila
* nagrađivanje zaposlenika
* financiranje ostalih materijalnih rashoda za koje nećemo zaprimiti sredstva od osnivača

Nepodmirene obveze za razdoblje 1.siječnja do 30.prosinca 2023. godine iznose 145.700,80 €, a odnose se na obveze za plaću za 12/2023 99.235,88 € (od toga obveze za bolovanja koje refundira HZZO iznose 1.130,08 €) te obveze za materijalne i ostale rashode u iznosu od 46.464,92 €. Od ovog iznosa, ukupne dospjele obveze iznose 273,11 €, a radi se o računima koje smo zaprimili nakon 31.12.2023, a čije je dospijeće bilo u 2023.godini. Isti će biti podmireni u siječnju 2024. godine. Sve dospjele obveze su do 60 dana prekoračenja plaćanja.

Kod preračunavanja zaključnih stanja u kunama te početnih stanja u Eur-ima, imali smo razliku u ukupnoj vrijednosti obveza. Ukupan iznos bio je 0,07 € te smo po uputama razliku knjižili na teret vlastitih izvora na kontu 91211.

U obrascu P-VRIO na dan 31. 12. 2023. je prikazano povećanje promjene u obujmu imovine za 689.145,51 €. Do povećanja je došlo zbog doknjižavanja procijenjenih vrijednosti muzejske građe (usklađeno sa dokumentacijom MGZ-a) na dan 31.12.2022. u iznosu 689.145,51 €.

Ukupno stanje novca u banci i blagajni iznosi 297.181,61 €. Od toga stanje žiro-računa iznosi 293.927,10 €, a novac u blagajni 3.254,51 €.

Ukupna potraživanja od kupaca iznose 20.993,40 €, od kojih je 20.592,90 € dospjelo na plaćanje.

Potraživanja za naknade koje se refundiraju (HZZO refundacije bolovanja) iznose 3.056,35 €.

Šefica računovodstva: Ravnateljica:

 Andrea Petek dr.sc. Aleksandra Berberih Slana

Zagreb, 30.01.2024.